Martin Henriksen (DF), 2013-04-12:
Tak for det.
Jeg vil jo bede folk om at bemærke, at i den her debat vil der blive sagt rigtig mange ord, der vil blive sagt, at man skal slå hårdt ned på de grupper, som opfordrer til terror eller opfordrer til drab på danske soldater, men jeg vil også bede folk om at bemærke, at når det så kommer til rent faktisk at foreslå noget konkret eller tage nogle initiativer, som rækker lidt fremad, så halter det desværre for en lang række partiers vedkommende.
Men det håber jeg selvfølgelig at vi kan ændre på og at den her debat kan være startskuddet til.
Der har været eksempler på, at en radikal prædikant underviser og påvirker islamisterne i Danmark.
Det har TV 2 afsløret.
Der er tale om Omar Bakri, som er udvist af England, og som bor i Libanon.
Han bruger islamister i Danmark til at udbrede sit budskab om militant jihad.
Det sker både gennem tale og undervisning på internettet, hvilket TV 2 har afsløret, og hvor den pågældende person, som tidligere i øvrigt er blevet sat i forbindelse med flere terrorsager i Danmark, nu har fundet et nyt talerør herhjemme.
Han sagde, og jeg citerer
: »Dem som laver film, billeder og karikaturer af profeten: Pas på!
I islam er der dødsstraf til enhver, som krænker Profetens ære.
Enhver som krænker profeten skal dræbes«.
Den pågældende demonstration var arrangeret af medlemmer af salafistgruppen, Kaldet til Islam, som i øvrigt også har argumenteret for og – må man antage – arbejder for at indføre såkaldte shariazoner i Danmark.
Den pågældende radikale prædikant har i øvrigt også tidligere hyldet de selvmordsbombere, som stod bag angrebet på World Trade Center den 11. september 2001, og har i mange år været en del af kernen blandt de islamister, som befinder sig i Storbritannien.
Politiets Efterretningstjeneste har jo også i en rapport advaret mod, at yderligtgående islamister i Danmark bliver yderligere radikaliseret af den informationsudveksling, som foregår på internettet.
Efterfølgende har TV 2 så kunnet afsløre, at medlemmer af den pågældende gruppe, Kaldet til Islam, hyppigt optræder på flere hjemmesider, islamistiske hjemmesider, hvor man også her åbent hylder al-Qaedas terrorangreb i såkaldte propagandavideoer – kan man vist roligt kalde det for.
Det mener vi i Dansk Folkeparti er stærkt uholdbart, og vi mener ærlig talt, at man bør vedtage initiativer, som ikke bare fastholder den nuværende lovgivning, men som også rækker fremad.
Som sagt har Kaldet til Islam, ud over at der er eksempler på, at de opfordrer til og hylder terrorangreb, også været ude at argumentere for at arbejde for, at man skal indføre såkaldte shariazoner i bestemte områder i Danmark, mere præcist i København.
Vi har tidligere set eksempler på, at Hizb ut-Tahrir har opfordret til drab på danske soldater.
Jeg mener, at der er tale om personer, som misbruger vores demokrati, som misbruger de frihedsværdier, som vi har i Danmark, til at arbejde for at indføre noget, som i realiteten er det stik modsatte af frihedsværdier.
Som jeg også har nævnt indledningsvis, er jeg helt med på, at der i lovgivningen i dag er mulighed for, at man kan komme efter folk, som opfordrer til terrorangreb og lignende, men vi må også bare konstatere, at selv om der er nogle, man kommer efter, er der altså andre, som får lov til at slippe.
Det mener vi simpelt hen i Dansk Folkeparti er uacceptabelt, fordi hver gang der er nogle, der opfordrer til terrorhandlinger eller til drab på danske soldater, skal vi komme efter dem.
Hvis der er mulighed for det, så skal man tage statsborgerskabet fra dem, og hvis der er mulighed for det, hvis de ikke er danske statsborgere, skal de udvises, og når der er tilfælde, hvor det ikke sker, tillader jeg mig at konkludere, at lovgivningen ikke er god nok. Alternativt må man så blive bedre til at bruge den eksisterende lovgivning.
Ud over de eksempler, jeg her har nævnt, har vi også set en række eksempler inden for det seneste stykke tid, hvor herboende personer er rejst til såkaldt hellig krig – der er ikke så meget helligt forbundet med det, men det mener de jo selv – i Syrien.
Der har også været eksempler på, at folk rejser ud og deltager i terrorhandlinger, hvor man simpelt hen skal lære at begå terrorhandlinger.
Der mener vi fra Dansk Folkepartis side, at nu skal vi altså gå fra bare at tale om det, gå fra at fordømme det til rent faktisk også at gøre noget mere effektivt ved det.
Derfor vil jeg på vegne af Dansk Folkeparti fremsætte følgende forslag til vedtagelse.
Jeg er med på, at andre partier også har nogle forslag til vedtagelse, men jeg håber, at man i løbet af debatten vil gå fra bare at sige noget og skrive noget ned på papir, som kan lyde meget fornuftigt, til rent faktisk også at vedtage noget, der er lidt fremadrettet.
Det, vi lægger op til her, er sådan set blot at undersøge, om man kan stramme terrorlovgivningen yderligere.
Det er meget mildt, så derfor håber jeg, at man kan få opbakning til det.
Forslaget til vedtagelse er som følger: Forslag til vedtagelse »Folketinget konstaterer, at grundlæggende danske værdier og retsprincipper sættes under pres af ekstreme islamiske grupper, der ønsker en islamisk stat eller indførelse af sharia i bestemte områder i Danmark.
Dette opfatter Folketinget som et direkte opgør med grundlæggende danske værdier og dansk retskultur.
Regeringen opfordres til at sætte konsekvent ind over for ekstreme antidemokratiske kræfter i Danmark, herunder pålægges regeringen at undersøge mulighederne for at stramme lovgivningen yderligere, således at det bliver nemmere at retsforfølge og udvise ved opfordringer til f.eks. terror, deltagelse i såkaldt »hellig« krig og opfordringer til drab på danske soldater.«